**Alfred Oftedal Telhaug** (født 25. september 1934 i Skudeneshavn, død 10. juni 2016 i Oslo) var en norsk pedagog, og debattant i skolespørsmål i rundt 50 år. Da han gikk av for aldersgrensen i 2004, var han førsteamanuensis ved Institutt for pedagogikk og livslang læring ved NTNU. I et intervju ble det nevnt at han aldri var blitt professor. Da sa han at hans legning og begavelse ikke disponerte ham for forskning på høyt nivå. Han var først og fremst en forteller, og var glad i å forelese: «Jeg tror min formuleringsglede kanskje er større enn min erkjennelsesglede».

> Det er umulig å snakke om pedagogikk uten å samtidig dra inn politikk
> 
> 
> Alfred Oftedal Telhaug
> 
> 

I 1962 ble han mag. art. ved Universitetet i Oslo med hovedfag i pedagogikk, og avhandlingen *Knut Hamsuns syn på oppdragelse og skole : en filosofisk-pedagogisk studie*.

I 1990 ble han dr. philos. ved Universitetet i Trondheim (senere integrert i NTNU) med avhandlingen *Forsøksrådet for skoleverket – en analyse av et sentralt innovasjonsorgan*.

Han ble hedret med Allforsks formidlingspris, og var medlem av Det Kongelige Norske Videnskabers Selskab.

Telhaug uttalte selv at han hadde en «livslang kjærlighet til idretten», og han deltok ivrig i gruppen «Papirpedagogan», som brukte Bymarka sommer som vinter, til rekreasjon med et innslag av konkurranse.

Stillinger og verv (utvalg)
---------------------------

Telhaug arbeidet gjennom hele karrieren både med formidling og forskning. Innenfor forskning var skolehistorie hans spesialfelt. Innenfor dette området engasjerte han seg i utdanningspolitikk. Før 1960-årene var det forsket lite på dette, men han utviklet norsk utdanningspolitisk idéhistorie til å bli en viktig og respektert spesialitet. Han var en etterspurt analytisk kommentator til den skolepolitiske utviklingen, og han oppnådde en unik status som skolekommentator og utdanningskritiker.

Telhaug arbeidet som lektor i pedagogikk, først ved Trondheim offentlige lærerskole i perioden 1962–1967, og fra 1967 ved Norges lærerhøgskole i Trondheim (senere integrert i NTNU).

Han var medlem av Forsøksrådet for skoleverket i 1971–1974, i 1973–1981 var han redaktør av *Norsk pedagogisk tidsskrift* og i 1985–2002 medlem av redaksjonen for *Årbok for norsk utdanningshistorie*.

I 1995–2000 var han leder av fagkomiteen for pedagogikk i Norges forskningsråd, og 1996 ble han medlem av OECDs ekspertgruppe for vurdering av det russiske utdanningssystemet.

Bibliografi
-----------

Telhaug har skrevet en rekke vitenskapelige artikler og autoritative verk innen utdanningshistorie og utdanningspolitikk.

* (no) Publikasjoner av Alfred Oftedal Telhaug i BIBSYS
* (no) Publikasjoner av Alfred Oftedal Telhaug i forskningsdokumentasjonssystemet CRIStin

Referanser
----------

1. ↑  Dødsannonse i Adresseavisen 14. juni 2016
2. 1 2  Midtbø (2009)
3. ↑  Horg (2004)
4. ↑  I *Norsk biografisk leksikon* står det at han fikk denne prisen i 1991, men ifølge en artikkel i *Aftenposten* i 1998, ble den utdelt første gang i 1992
5. ↑  «Minneord». I: *Adresseavisen*. 16. juni 2016
6. 1 2 3  Strømnes (2004)
7. ↑  Ulleberg (2016)

Kilder
------

* Horg, Beate (28. september 2004). «Alfred O. Telhaug: Den politiske pedagogen». *Universitetsavisa*.
* Midtbø, Ragnhild (2009). «Den gledesrike ensomheten» (PDF). *Bedre Skole* (3). Arkivert fra originalen (PDF) 20. august 2016. Besøkt 14. juni 2016.
* Strømnes, Åsmund L. (2004). «Alfred Oftedal Telhaug». *Norsk biografisk leksikon*.
* Ulleberg, Hans Petter; Nina Volckmar; Kjetil Steinsholt (15. juni 2016). «Minneord: Alfred Oftedal Telhaug». *Adresseavisen*: 36. CS1-vedlikehold: Flere navn: forfatterliste (link)

Eksterne lenker
---------------

* Telhaug i Norsk biografisk leksikon

|  |  |
| --- | --- |
| Oppslagsverk/autoritetsdata | Store norske leksikon **·** Norsk biografisk leksikon **·** BIBSYS **·** VIAF **·** LCCN **·** ISNI **·** LIBRIS **·** CRIStin
 |